Google lancerer ny budgettelefon: Pixel 9a

Googles budgetserie er på få år blevet ganske populær, ligesom de mere avancerede storebrødre i Pixel serien. I dag løfter Google så sløret for den nyeste version i serien, kaldet Pixel 9a, og den har meget til fælles med storebror Pixel 9 Pro – men der er naturligt nok også sparet enkelte steder.

Design og materialer

Pixel 9a har en metalramme og en bagside af kompositmateriale med en mat finish. Den ligger sig, designmæssigt, meget op ad det der nok må kaldes det “moderne” smartphone design. Væk er de bløde former – telefonen er helt flad udover kamera “bumpet” på bagsiden. Telefonen er IP68-certificeret, hvilket betyder, at den er vand- og støvafvisende. Bagsiden på Pixel 9a er lavet af 81 % genanvendt plastik, mens rammen består af 100 % genanvendt aluminium.

Stor og lysstærk skærm

Pixel 9a er udstyret med en 6,3-tommer Actua-skærm med en opløsning på 1080 x 2424 pixels og en opdateringshastighed på 60-120 Hz. Skærmen har en maksimal lysstyrke på op til 2700 nits, hvilket gør den let at aflæse selv i stærkt sollys. Dette er et stort spring fremad fra Pixel 8a, men stadig under Pixel 9 Pro, som har en LTPO OLED-skærm med variabel opdateringshastighed på op til 120 Hz og en lysstyrke på op til 3000 nits. Skærmen på Pixel 9a er beskyttet af Corning Gorilla Glass 3, hvilket er mindre modstandsdygtigt over for ridser og slag end Gorilla Glass Victus 2, som findes på Pixel 9 Pro. Ikke desto mindre er det formentlig (forhåbentlig) de færreste der vil opleve forskellen i virkeligheden.

Tensor G4-chip og lang batteritid

Pixel 9a drives af Googles Tensor G4-processor – samme chip som bruges i Pixel 9 og Pixel 9 Pro. Det giver telefonen adgang til de nyeste AI-funktioner og en generelt betydeligt højere ydeevne end tidligere A-modeller. Den understøttes af 8 GB RAM og fås med enten 128 GB eller 256 GB lagerplads. Pixel 9 Pro har dog 12 GB RAM og op til 512 GB lagerplads, hvilket giver bedre mulighed for multitasking og håndtering af tunge apps.

Batteriet på 5100 mAh i Pixel 9a giver ifølge Google en batteritid på over 30 timer ved almindelig brug, og med Extreme Battery Saver kan brugstiden forlænges op til 100 timer. Pixel 9a understøtter hurtig opladning med op til 18 watt og trådløs opladning.

Forbedret kamerateknologi

Pixel 9a er udstyret med et dobbeltkamera på bagsiden, der består af en 48 MP hovedsensor med optisk (OIS) og elektronisk billedstabilisering (EIS) samt en 13 MP ultravidvinkel. Selvom det egentlig er en solid kamerakonfiguration, adskiller Pixel 9 Pro sig ved at have et større 50 MP hovedkamera med en blænde på ƒ/1.68 samt en 48 MP telelinse med 5x optisk zoom – en funktion som helt mangler på Pixel 9a.

Pixel 9a understøtter funktioner som:

• Super Res Zoom op til 8x (mod 30x på Pixel 9 Pro).

• Night Sight og Astrophotography til forbedrede natbilleder.

• Magic Editor og Magic Eraser til nem redigering direkte på telefonen.

• Best Take til automatisk at kombinere flere billeder og sikre det bedste resultat.

Frontkameraet på Pixel 9a er på 13 MP og understøtter 4K-videooptagelse – samme opløsning som Pixel 9 Pro, men uden den forbedrede billedbehandling og mere avancerede portrætindstillinger.

Pixel 9a kan optage video i 4K med op til 60 billeder i sekundet og tilbyder digital zoom op til 5x. Funktioner som Audio Magic Eraser til at fjerne uønsket baggrundsstøj og timelapse med Night Sight er også inkluderet.

Forbedret sikkerhed og 7 års opdateringer

Pixel 9a er udstyret med Titan M2-sikkerhedschippen og understøtter både ansigtsgenkendelse og fingeraftrykslås. Telefonen leveres med Android 15 og modtager opdateringer i op til syv år, inklusive både sikkerheds- og funktionsopdateringer via Pixel Drop. For dig som bruger betyder det altså, at du ikke behøver bekymre dig om, at du ikke kan få den nyeste version af Android – telefonens hardware bliver forældet længe før garantien om opdateringer udløber.

Tilgængelighed og pris

Pixel 9a kommer i fire farver: Obsidian, Porcelain, Iris og Peony. Den leveres med en USB-C til USB-C-oplader og et SIM-værktøj i æsken.

Versionen med 128GB koster 4.299 kr. – og udgaven med 256GB koster 5.099 kr. Pixel 9a er dermed 1.200 kr. billigere ved 128GB og 1.500 kr. billigere ved 256GB end konkurrenten fra Apple, iPhone 16e.

Pixel 9a kommer i handlen i begyndelsen af April. Inden da vil du kunne finde en anmeldelse her på iNPUT. Du kan læse mere om Pixel 9a og de andre Pixeltelefoner hos Google.

Google lancerer ny budgettelefon: Pixel 9a