Google lancerer Pixel 9 Pro Fold i Danmark

På “Made By Google”-eventet i hovedkvarteret i Mountain View har Google i dag lanceret en hel stribe nyheder i deres hardware serie, alle under navnet Pixel. Den måske største nyhed set med danske briller er, at vi nu for første gang får muligheden for at købe den helst store, foldbare topmodel, Pixel Fold 2 hos danske forhandlere. Men, som med alle foldbare telefoner, kommer Pixel 9 Pro Fold med et prisskilt der måske vil afskrække de fleste – og i hvert fald betyde, at du vil skulle tænke dig ekstra godt om hvis du skal ud og investere.

Tyndere end konkurrenten

Den mest direkte konkurrent til Pixel 9 Pro Fold er formentlig Samsungs Galaxy Fold6, men her slår Pixel faktisk Samsungs telefon på rigtigt mange måder. Eksempelvis er et af de vigtigste parametre tykkelsen – altså, hvor tyk er telefonen når den er foldet sammen. Det er nemlig ganske vigtigt i forhold til, hvor klodset den føles, især når man har den i lommen. Og her er har Pixel Fold 2 virkelig en fordel, da den er 10,5mm tyk (eller tynd, alt efter hvordan man ser på det.) Her har Samsung lidt mere tyngde, da den er 12,1mm i dybden. 1,6mm lyder måske ikke af meget, men det kan godt vise sig at være en betydelig forskel når man skal gå med telefonen i lommen en hel dag. Til gengæld vejer Pixel 249g, imod Samsungs 239. Om det så vejer op for den øgede tykkelse må vi vente med at finde ud af til vi rent faktisk har Pixel Fold 2 i hænderne.

8″ skærm

Indvendigt er Pixel 9 Pro Fold udstyret med en 8″ skærm – også en my større end Samsungs 7,6″. Skærmen er naturligvis også fra øverste hylde, og med en opløsning på 2076 x 2152, LTPO teknologi og en lysstyrke på op til 2700 nits får du formentlig ikke meget bedre skærm på en mobiltelefon i dag. Den har selvfølgelig adaptiv opdatering for at spare på strømmen – 1-120Hz. Mange af specifikationerne går igen på den “lille” skærm på ydersiden, der dog naturligvis er noget mindre, med sine 6,3″ og 1080×2423 pixler, hvilket faktisk giver en lille smule højere opløsning end den indvendige skærm, med 422 ppi imod 373 – men det er ikke noget, nogen vil kunne se ved almindelig brug.

Kameraet har ikke fået en enorm overhaling, men der er dog nu makrofokus og begge de primære kameraer understøtter FaceUnlock – Googles ansigtsgenkendelse der låser telefonen op. Google hævder dog selv, at det er det bedste kamera i en foldbar telefon – hvilket måske heller ikke siger enormt meget med de relativt få modeller, der er i spil.

Gemini følger med

Gemini er Googles nye AI assistent, der er bagt grundigt ind i hele Android styresystemet, hvilket gør det muligt at bruge det alle steder og med stort set alt du ser på skærmen på Pixel 9 Pro Fold. Den nye version kan hjælpe dig med at finde en invitation i Gmail, købe blomster fra en nærliggende blomsterhandel eller fortælle dig, hvad dit kameras søger peger på. Du får selvfølgelig også den nyeste version af funktioner som Circle to Search og en mængde funktioner i forbindelse med billedredigering.

Rygterne før lanceringen gik på, at den mindste udgave af Pixel 9 Pro Fold ville være udstyret med 256GB hukommelse og 12GB RAM. Men det er ikke tilfældet, for alle udgaver af Pixel Fold telefonen kommer med 16GB hukommelse, hvilket virkelig er godt nyt for de, der ikke har brug for mere end 256GB hukommelse til billeder, video og den slags. Der var også rygter om, at der ville komme en 1TB udgave af Fold – men det bliver heller ikke til noget – Google har formentlig vurderet, at prisen ville blive alt for høj, især holdt op imod den relativt begrænsede gruppe mennesker der reelt har brug for 1TB hukommelse, selv i en topmodel. For de fleste vil 512 være alt rigeligt, og mange vil endda fint kunne klare sig med blot 256GB.

Sammen med Googles egen processor serie, kaldet Tensor 4 i den nyeste version, vil det hele betyde, at ejere af Google Pixel 9 Pro Fold vil få en imponerende ydelse når det kommer til ydelse på de ellers tunge AI funktioner.

Av min konto!

Prisen for Pixel Pro 9 Fold er, som det også er tilfældet for Samsung Galaxy Fold6, helt stukket af. 14.799 gode, danske kroner skal du slippe for den nye telefon. (Eneste trøst er, at den norske pris lyder endnu mere skør; 23.999 kr…) Men altså næsten 15.000 kr. og næsten 16.000 kr. hvis du vil have udgaven med 512GB i stedet for 256GB. Det er dyrt at være helt fremme med det nyeste, men hvis du er typen der ville have købt Pixel 9 Pro XL (til ca. 10.000 kr.) og en tablet og nu kan slå de to ting sammen i en enkelt enhed, ja så er det spørgsmålet om det ikke er det værd for den ekstra mobilitet. Det vil vi lade være op til dig – men inden du investerer skal du måske vente og læse vores kommende anmeldelse af Pixel 9 Pro Fold, der kommer om et par uger.

Ligesom tidligere lover Google hele 7 års opdateringer af Android på de nye Pixel telefoner – og det er vel at mærke hele styresystemet, ikke kun sikkerhedsopdateringer.

Google Pixel 9 Pro Fold kommer i to farver: Porcelain, en slags off-white og Obsidian, der i praksis er en sort.

Google lancerer Pixel 9 Pro Fold i Danmark